钦定古今图书集成/明伦汇编/官常典/第713卷 > 王谅
## 钦定古今图书集成/明伦汇编/官常典/第713卷 > 王谅

按《晋书忠义传》：“谅字幼成，丹阳人也。少有干略，为王
敦所擢，参其府事。”迁武昌太守。初，新昌太守梁硕
专威交土，迎立陶咸为刺史。咸卒，王敦以王机为刺
史，硕发兵距机，自领交趾太守，乃迎前刺史修则子
湛行州事。永兴三年，敦以谅为交州刺史。谅将之任，
敦谓曰：“修、湛、梁硕，皆国贼也，卿至便收斩之。”谅既到
境，湛退还九真。广州刺史陶侃遣人诱湛来诣谅所，
谅敕从人不得入阁，既前，执之。硕时在坐，曰：“湛故州
将之子，有罪可遣，不足杀也。”谅曰：“是君义故，无豫我
事。”即斩之。硕怒而出。谅阴谋诛硕，使客刺之，弗克，遂
率众围谅于龙编。陶侃遣军救之，未至而谅败。硕逼
谅夺其节，谅固执不与，遂断谅右臂。谅正色曰：“死且
不畏，臂断何有！”十馀日，愤恚而卒。硕据交州，凶暴酷
虐，一境患之。竟为侃军所灭，传首京都。